Toela-oblast

Toela-oblast (Russies: Ту́льская о́бласть, Toelskaja oblast) is ’n deelgebied van Rusland. Dit lê in die Sentrale Federale Distrik en die hoofstad is Toela. Die oblast se oppervlakte is 25 700 km2 en volgens die Russiese sensus van 2010 het dit ’n inwonertal van 1 553 925. 

Toela-oblast grens in die noorde aan Moskou-oblast, in die ooste aan Rjazan-oblast, in die suidooste aan Lipetsk-oblast, in die suidweste aan aan Orjol-oblast en in die weste aan Kaloega-oblast. Dit is een van die mees ontwikkelde en verstedelikte oblaste en die grootste deel word beslaan deur die Toela-Nowomoskofsk-agglomeraat, ’n stedelike gebied met meer as ’n miljoen inwoners.

Geskiedenis
Toela-oblast word al sedert die Steentydperk bewoon, soos bewys deur die ontdekking van begrafnisheuwels (koergans) en ou nedersettings. Teen die 8ste eeu is die gebied bewoon deur die Wjatitsji, ’n Oos-Slawiese volk wat die land bewerk, handel gedryf en vakmanne was. Die eerste keer dat die stad Toela genoem is, is in 1146 in die Nikon-kroniek in verband met die veldtog van prins Swjatoslaf Olgowitsj van Tsjernigof. In dié tyd het die grond aan die Prinsdom Rjazan behoort, en prins Swjatoslaf het deur ’n paar nedersettings gereis op pad na Rjazan, onder meer deur Toela.

Geografie
Toela-oblast het meer as 1 600 riviere en strome. Groot riviere sluit in die Don, Oka en Oepa.

Die gebied is ryk aan ystererts, klei, kalksteen en ligniet (steenkool). Die ligniet is deel van die Moskou-steenkoolbekken.

Klimaat
Die oblast het ’n matige kontinentale klimaat, met warm somers en koue winters. Die gemiddelde temperatuur in Januarie is  in die noorde en  in die suide. In Julie is die gemiddeld sowat  tot . 

Die gemiddelde jaarlikse neerslag is 470 mm in die suidooste en 575 mm in die noordweste.

Demografie
Toela-oblast het in 2010 1 553 925 inwoners gehad. Hiervan was 95,3% Russe, 1% Oekraïners, 0,6% Armeniërs en 0,5% Tatare. Ander groepe was Azerbeidjanners, Roma, Belarusse en Duitsers.

Altesaam 19 778 mense het nie hulle etnisiteit verklaar nie. Daar word geraam die verspreiding van dié groep is dieselfde as vir die groep wat wel hulle etnisiteit verklaar het.

Stede en dorpe

Verwysings

Skakels

Russiese oblaste